TIGGEFORBUD ER IKKE NOK: Stortingsrepresentant for Senterpartiet og justispolitisk representant for Senterpartiet, Jenny Klinge, vil melde Norge ut av Schengen. I stedet vil hun ha en nordisk grenseunion. Foto: Roger Neumann

Vil melde Norge ut av Schengen

Senterpartiets stortingsrepresentant Jenny Klinge mener Norge må ta kontroll over egen grense.

NTB

Oppdatert 18. juli 2012

Artikkelen er over åtte år gammel

FAKTA: Schengen-avtalen Schengen-samarbeidet ble først etablert i 1985 mellom Belgia, Nederland, Luxem-bourg, Frankrike og Tyskland.

Samarbeidet innebærer at landene som deltar har reisefrihet, der det ikke er personkontroll på grensene mellom landene.

Medlemskapet forutsetter at lover og regelverk i avtalen følges på en effektiv og forsvarlig måte.

Norge ble integrert i Schengen-samarbeidet i 2001.

Kilde: regjeringen.no Vis mer

- Schengen-avtalen gjør det lett for kriminelle å komme til Norge. Vi må ta kontroll over våre egne grenser, sier stortingsrepresentant Jenny Klinge (SP) til Klassekampen.

Utspillet kommer etter den siste ukas debatt om hvordan Norge bør behandle blant annet romfolket, som har slått leir på Årvoll i Oslo.

Forbud er ikke nok

Romfolk-debatten har fått henne til å stå fram som en sterk forkjemper av forbud mot tigging i Norge. Men tiggeforbud er ikke nok, mener Klinge. Hun vil erstatte Schengen-avtalen med en nordisk grenseunion.

- Vi vet at det ligger menneskehandel bak i alle fall deler av tiggingen vi ser på gaten. Ved å gjeninnføre passkontroll rundt Norden vil man mye mer effektivt kunne gå inn og luke ut dem som er del av kriminelle nettverk, mener Klinge.

Trenger ressursene

Sist i mai gikk Senterparti-leder Liv Signe Navarsete ut med et lignende utsagn. Hun satte fokus på det økende problemet med kriminelle østeuropeiske bander.

- Jeg er ikke imot at vi skal kunne ferdes fritt, men vi ser at vi nå bruker samfunnets ressurser, politiets ressurser i altfor stor grad på denne type kriminalitet, og jeg tror eneste mulighet for å hindre dette og få bruke politiet til andre og viktigere oppgaver, det er å stramme inn på grensene, sa Navarsete til NTB.

Akutt problem

ENIG: Senterpartiets Jenny Klinge og Liv Signe Naversete (bildet) ser ut til å være enige om en strengere grensepolitikk. Foto: Knut Erik Knudsen

Problemet er særlig akutt fordi Romania og Bulgaria etter planen kan bli del av Schengen-området i løpet av høsten, mener hun.

- Da vil deres problemer med å håndtere grensene bli våre problemer. Hvis og når de landene blir del av Schengen, vil det bli veldig krevende for norsk politi å håndtere det vi vet vil komme av organisert kriminalitet, sier Klinge.

Hun presiserer at ønsket om økt grensekontroll ikke skyldes vekst i antall romfolk, men generell vekst i kriminalitet fra østeuropeiske land.

Publisert: 18.07.12 kl. 05:56 Oppdatert: 18.07.12 kl. 08:30

Les også